Drink en bestuur: ‘Gedrag, nie wetgewing moet verander’ – AA(Argieffoto: pixabay) Die minister van vervoer, Fikile Mbalula, se voorgestelde veranderings aan wetgewing oor die wettige bloedalkoholvlak om te bestuur, gaan niksseggend en ondoeltreffend wees as huidige wetgewing wat drink en bestuur moet vasvat nie eers behoorlik in werking gestel en afgedwing word nie. Dít volgens die Automobiel-Assosiasie (AA) wat sê drink en bestuur kan veel doeltreffender bekamp word deur die toelaatbare bloedalkoholvlak vir motorste te verlaag en strenger vonnisse vir oortreders op te lê. Mbalula het Dinsdag gesê die regering werk aan ŉ wysigingswetsontwerp wat bepaal dat die wettige bloedalkoholvlak vir motorste 0% is. Die Wysigingswetsontwerp oor Padverkeer bepaal dat niemand ŉ voertuig mag bestuur as daar enige konsentrasie alkohol in sy liggaam is wat nie minder as 0,05g per 100 ml is nie. Die wetsontwerp is vroeër vanjaar aan die parlement voorgelê. Mbalula het gesê padongelukke waarby dronkbestuurders betrokke is, kos die land se ekonomie jaarliks nagenoeg R18,2 miljard, het eNCA berig. Volgens die minister het navorsers bevind alkohol speel ŉ rol in 27,1% van noodlottige ongelukke in die land en dat wetgewing hieroor verskerp moet word. Die AA sê hoewel Suid-Afrika se huidige beperking van 0,05% naastenby in ooreenstemming met internasionale standaarde is, vereis die krisis op die land se paaie ŉ veel strenger aanslag. Die AA stel voor dat die bloedalkoholvlak van 0,05% tot 0,02% verlaag word, ŉ vlak wat in talle ander lande geld. “Die AA neem kennis dat die voorgestelde skuif na ŉ wettige limiet van nul nie die feit in ag neem dat sommige medisyne, soos hoesstroop, moontlik alkohol bevat nie. In dié gevalle kan motoriste met ŉ misdaadrekord sit omdat hulle een dosis van die medikasie geneem het, terwyl dit eintlik geen uitwerking op hul bestuursvermoë gehad het nie.” Die AA sê die verlaging van die bloedalkoholvlak na nul gaan nie die probleem met padsterftes oplos as dit nie deur deeglike, wetenskaplike studies gesteun word nie. Die organisasie sê ŉ gedragsverandering is nodig en dat dit teweeg gebring kan word deur strenger afdwinging van bestaande wetgewing en groter bewusmaking van die gevare van dronkbestuur. Die AA sê daar kan nie ŉ situasie bestaan waar die regering raai oor tot watter mate alkohol ŉ bydrae tot padsterftes lewer sonder dat daar ŉ plan is – behalwe om wetgewing te wysig – om die krisis te pak nie. “Ons is van mening dat mense wat drink en bestuur nie hul gedrag gaan verander nie. Daar is geen gevolge nie, so hulle is bereid om die kans te waag om gevang te word. “Behoorlike wetstoepassing is die eerste stap voordat wetgewing gewysig word. As die manier hoe die wet toegepas word nie verander word nie, hoe gaan ŉ wetswysiging ŉ verskil maak?”